ส่วนที่ 1

ข้อมูลสรุป

(Executive summary)

สรุปข้อมูลบริษัทที่ออกหลักทรัพย์

บริษัท พร็อพเพอร์ตี้ เพอร์เฟค จำกัด (มหาชน) ประกอบธุรกิจพัฒนาอสังหาริมทรัพย์
โดยเน้นรูปแบบโครงการหมู่บ้านจัดสรรในเขตกรุงเทพมหานครและปริมณฑลเป็นหลัก
และมีกลุ่มลูกค้าเป้าหมายอยู่ในระดับกลุ่มรายได้ปานกลางขึ้นไป สำหรับลักษณะการประกอบธุรกิจ
บริษัทจะทำการพัฒนาที่ดินและก่อสร้างบ้านจำหน่ายให้แก่ผู้บริโภคที่มีความต้องการที่อยู่อาศัย
โดยว่าจ้างผู้รับเหมาต่ออีกทอดหนึ่งเพื่อก่อสร้างบ้านตามแบบบ้านของบริษัท
และจัดส่งวิศวกรและสถาปนิกของบริษัทเข้าไปควบคุมและตรวจสอบการก่อสร้างบ้านให้เป็นไปตามมาตรฐานที่วางไว้
ลักษณะโครงการของบริษัทจะแบ่งออกเป็น 3 แบบ ได้แก่ โครงการภายใต้ชื่อ มณีรินทร์
เป็นบ้านเดี่ยวที่ระดับราคา 3-5 ล้านบาท โครงการภายใต้ชื่อ เพอร์เฟค เพลส
เป็นบ้านเดี่ยวที่ระดับราคา 4-7 ล้านบาท และ โครงการภายใต้ชื่อ มาสเตอร์พีซ
เป็นบ้านเดี่ยวที่ระดับราคา 8-15 ล้านบาท โดยสัดส่วนของรายได้จะเน้น โครงการภายใต้ชื่อ
เพอร์เฟค เพลส เป็นหลัก

ในช่วงประมาณ 20 ปีที่ผ่านมาบริษัทมีการพัฒนาอสังหาริมทรัพย์ใน 3 โซนหลัก ได้แก่ รัตนาธิเบศร์
รังสิต รามคำแหง สำหรับปี 2547 บริษัทจะเพิ่มทำเลใหม่อีกหนึ่งแห่งที่บริเวณ เอกมัย-รามอินทรา
โดยโซนใหม่นี้จะเปิดดำเนินการในปี 2547
ปัจจุบันบริษัทมีโครงการที่กำลังพัฒนาอยู่ทั้งเก่าและใหม่รวมทั้งสิ้น 9 โครงการ ได้แก่
โครงการเพอร์เฟค เพลส – รัตนาธิเบศร์ โครงการมณียา-มาสเตอร์พีซ โครงการมณีรินทร์
รัตนาธิเบศร์ โครงการมณีรินทร์ เอ็กซ์คลูซีฟพาร์ค I โครงการมณีรินทร์-เลคแอนด์พาร์ค
โครงการเพอร์เฟค เพลส – รามคำแหง โครงการ เดอะ เลคไซด์โฮม – รามคำแหง โครงการ
มาสเตอร์พีซ เอกมัย-รามอินทรา และ โครงการ เพอร์เฟค เพลส อ่อนนุช

บริษัทได้ตัดสินใจการลงทุนเพิ่มในที่ดินใหม่ช่วงต้นปี 2546 เพื่อใช้พัฒนาโครงการในอนาคต
เนื่องจากเล็งเห็นว่าทิ่ดินในทำเลที่ดีจะมีความต้องการสูง
ประกอบกับมีการปรับราคาประเมินที่ดินใหม่ในปี 2547 ซึ่งล้วนเป็นปัจจัยที่ส่งให้ที่ดินมีราคาสูงขึ้น
ซึ่งการดำเนินการดังกล่าวเป็นนโยบายที่ถูกต้องเพราะทำให้บริษัทมีที่ดินเพื่อใช้ในการพัฒนาในอนาคตได้อีก
3 ปี เป็นอย่างน้อย ในราคาที่ต่ำกว่าราคาตลาดในปัจจุบัน
ขณะเดียวกันบริษัทได้ปรับองค์กรเพิ่มความพร้อมโดยเฉพาะเจ้าหน้าที่ระดับกลางที่มีประสิทธิภาพเพื่อรองรับการขยายตัวของธุรกิจในอนาคต

สำหรับความคืบหน้าของการออกจากแผนฟื้นฟูกิจการนั้น
บริษัทได้ปฏิบัติตามเงื่อนไขที่กำหนดสำหรับกรณีที่ถือได้ว่าบริษัทปฏิบัติสำเร็จตามแผนฟื้นฟูกิจการครบถ้วนแล้วตั้งแต่เดือนพฤษภาคม
2546
อย่างไรก็ตามยังคงมีขั้นตอนดำเนินการก่อนออกจากแผนฟื้นฟูกิจการที่ต้องดำเนินต่อไปให้แล้วเสร็จ
เช่น
การโอนหลักประกันที่เป็นโครงการที่ไม่สามารถพัฒนาได้เพื่อชำระหนี้ให้เจ้าหนี้มีประกันและแปลงหนี้ส่วนที่เหลือเป็นทุนให้เจ้าหนี้
ซึ่งอยู่ระหว่างดำเนินการ
จากนั้นผู้บริหารแผนจะยื่นคำขอต่อศาลล้มละลายกลางเพื่อขอให้ศาลมีคำสั่งยกเลิกการฟื้นฟูกิจการของบริษัท
ซึ่งคาดว่าจะสามารถดำเนินการได้แล้วเสร็จในปี 2547

สำหรับผลการดำเนินงานในรอบปี 2546 นั้น บริษัทมีรายได้จากการขายบ้านพร้อมที่ดินจำนวน
3,759 ล้านบาท เพิ่มขึ้นจากปีก่อนจำนวน 1,817 ล้านบาท
ส่วนใหญ่เป็นผลมาจากความต้องการที่อยู่อาศัยเพิ่มขึ้น อัตราดอกเบี้ยที่ต่ำ
และบริษัทมีบ้านพร้อมจะขายในหลายทำเล ประกอบกับช่วงไตรมาสสุดท้ายของปี 2546
มาตรการทางด้านภาษีได้แก่ ภาษีธุรกิจเฉพาะ ค่าธรรมเนียมการโอน
สิ้นสุดลงเป็นผลให้ผู้ที่ต้องการมีบ้านตัดสินใจโอนบ้านไนช่วงดังกล่าวเป็นจำนวนมาก
นอกจากนี้บริษัทยังได้มีการเปิด คลับเฮ้าส์ หรือ Sport Multiplex ในสองโครงการได้แก่
โครงการเพอร์เฟค เพลส – รามคำแหง และ โครงการเพอร์เฟค เพลส – รัตนาธิเบศร์
ซึ่งช่วงส่งเสริมรายได้จากการขายได้เป็นอย่างดี

 รายได้ที่เพิ่มขึ้นส่งผลให้ปี 2546 บริษัทมีกำไรสุทธิ 1,157 ล้านบาท และ ส่วนของผู้ถือหุ้นมีจำนวน เท่ากับ 4,121 ล้านบาท ในขณะที่หนี้สินรวมมีจำนวนเท่ากับ 4,473 ล้านบาท ส่งผลให้อัตราส่วนหนี้สินต่อทุนลดลงเหลือเพียงร้อยละ 1.09 เท่าเปรียบเทียบกับปี 2545 ที่ระดับ 1.91 เท่า อันแสดงให้เห็นถึงฐานะการเงินของบริษัทที่มั่นคงขึ้นเป็นอย่างมาก